Nog Facebook-boewe vasArgieffoto bloot ter illustrasie. (Foto: Unsplash) Die polisie se misdaadvoorkomingseenheid in Nyanga in die Wes-Kaap het Woensdag ses verdagtes in hegtenis geneem wat glo ŉ niksvermoedende man deur Facebook Marketplace gelok en probeer beroof het. Dit is die jongste in ŉ rits soortgelyke voorvalle waartydens verskeie slagoffers nou al in Browns Farm aangerand is. Die jongste groep verdagtes is boonop almal minderjariges tussen 15 en 17 jaar oud. Drie verdagtes, onder wie ŉ tienerseun, is reeds verlede maand in die gebied in hegtenis geneem nadat hulle glo vir Ben Tuzee (51) in dieselfde omstandighede beroof het, maar hom ook in die proses vermoor het. Ndakhe Gwala, polisiewoordvoerder, sê die tieners het ŉ man Woensdag na Sagolotastraat in Browns Farm gelok met die voorneme dat hy goedere aan iemand gaan verkoop. “Die man is egter deur ses tieners begroet wat sy voertuig met klippe bestook het. Hulle het toe probeer om die slagoffer te beroof,” sê Gwala. Polisiebeamptes het egter die rooftog aanskou en die verdagtes se pogings gestuit. Hulle is in hegtenis geneem en die polisie het op hul selfone beslag gelê. Dit het aan die lig gekom dat daar nog 15 gesprekke met ander Facebook-gebruikers aangeknoop is wat moontlik dieselfde lot sou oorkom. Volgens Gwala sal die tieners na verwagting eersdaags aangekla word, waarna hulle in die Athlone-landdroshof sal verskyn. Die restauranteienaar Tuzee is verlede maand vermoor nadat hy ŉ televisiestel in Browns Farm afgelewer het. Jacques Bruwer (48) en sy seun, ook Jacques (23), het amper dieselfde oorgekom nadat hulle twee weke vantevore in die gebied aangeval en beroof is. Ruve Wepener (45) het ook kort ná Tuzee se moord na Philippi gereis, waar sy net-net met haar lewe ontsnap het.